Meer polisie by skole nodig, sê DAArgieffoto Die DA in die Wes-Kaap het versoek dat die polisie meer bystand bied by misdaadbestrydingsinisiatiewe rondom skoolpersele in die mees kwesbare gemeenskappe in dié provinsie. Lorraine Botha, DA lid van die provinsiale parlement en waarnemende woordvoerder oor onderwys in die Wes-Kaap, het gesê sy verwelkom die feit dat die Wes-Kaapse onderwysdepartement ŉ reeks meganismes gebruik om veiligheidsverwante kwessies in en om skole aan te spreek. “Die inisiatiewe sluit die installering van kringtelevisiekameras in om te poog om die inbrake en geweld in en om die skole te bekamp,” het Botha gesê. Botha meen die beste oplossing om die misdadigers te stop is verhoogde polisieteenwoordigheid, doeltreffende misdaadintelligensie-inhegtenisnemings en vervolgings. Sy het gesê verder gebeur dit dikwels dat dit eers ná die misdaad tydens die ondersoek aan die lig kom tot watter mate reëls rondom kinder- en onderwyserveiligheid oortree is. “Dit is hoog tyd dat daar ernstig met nie-nakoming afgereken word,” het Botha gesê. Sy het die gemeenskapslede wat die “oë en ore op die grond” is bedank. “Dit ten spyte van die voortslepende geweld in die gemeenskappe waarin hul leef.” Botha meen deur hulpbronne op die mees kwesbare skole toe te spits en deur gehalte-onderwys aan landelike en stedelike studente te verskaf kan die lewe van miljoene mense vir altyd verander word.